L'Eliana aprova 23 mesures per a fer front al COVID-19 en el seu primer ple per videoconferència
26 de març de 2020

Els 17 edils de la Corporació Municipal de l'Ajuntament de l'Eliana han aprovat per unanimitat una proposta d'acord de l'Equip de Govern, al qual s'han sumat i realitzat aportacions la resta dels partits, i que recull importants mesures en matèria de desinfecció, la creació d'una línia de subvencions a empreses i el comerç local o l'increment de les ajudes socials als col·lectius més vulnerables, entre moltes altres. En el propi

Ple Ordinari del mes de març, que s'ha celebrat per primera vegada per videoconferència, s'ha acordat que “aquestes mesures puguen ampliar-se i recollir-se altres noves conforme l'evolució de la pandèmia i el context social”, ha precisat el primer edil, Salva Torrent.

Entre el total de les 23 disposicions adoptades, destaquen les de caràcter econòmic entre les quals es troba l'ampliació del termini del pagament del IVTM (Impost de Vehicles de Tracció Mecànica), la pròrroga del període de pagament per a la taxa de guals o l'ajornament fins al mes de novembre dels rebuts no domiciliats de l'IBI i la taxa de recollida de residus sòlids urbans (RSU).

A més, el consistori s'ha compromés també a agilitar el pagament a proveïdors i posar a la disposició dels autònoms, comerciants i empresaris de l'Eliana l'Agència d'Ocupació i Desenvolupament Local, amb la finalitat de poder assessorar-los en la tramitació d'ajudes públiques. D'altra banda, s'habilitarà una línia de formació per a l'ocupabilitat, que contemple als sectors més vulnerables i afectats per la situació d'emergència sanitària.

L'acord recull així mateix la importància de transmetre als veïns de l'Eliana un missatge de tranquil·litat i de confiança en les institucions públiques, recordar que, en cas de tindre indicis d'haver pogut contraure la malaltia existeix un telèfon d'atenció específic en la Comunitat Valenciana (900 300 555) i instar a l'òrgan competent perquè s'amplie la realització dels test del COVID-19 a tota la població amb simptomatologia.

Des que el passat 14 de març es declarara l'Estat d'Alarma, l'Ajuntament de l'Eliana treballa intensament des de tots els seus departaments perquè no es frene la gestió municipal. Totes les àrees funcionen amb normalitat gràcies al teletreball implementat per la regidoria de Modernització, mentre que els serveis socials, la seguretat ciutadana i les brigades municipals es troben desenvolupant un treball encomiable a peu de carrer, a l'igual, que els treballadors de les contractes municipals. Igualment, els òrgans col·legiats han pogut mantindre el calendari ordinari de celebració de reunions, gràcies a la plataforma disposada pels informàtics municipals que han estat realitzant proves per a evitar haver de cancel·lar les sessions.

En la vesprada del dijous 26 de març, l'Ajuntament de l'Eliana ha fet història, en ser capaç de celebrar un Ple a distància, mitjançant videoconferència, amb els 4 grups municipals i els 17 edils, a més del Secretari municipal, cadascun des de les seues cases, sent un dels primers consistoris de l'Estat a aconseguir-lo. L'edil de modernització, Jorge Pérez Comeche ha declarat que “en cap cas ens plantegem suspendre el Ple, com algun grup va suggerir en Junta de Portaveus, ja que els nostres informàtics estaven treballant en alternatives per a la celebració de videocridades grupals que ens anaven a permetre funcionar amb normalitat”.

Per part seua, l'alcalde Salva Torrent, ha manifestat el seu agraïment “en nom de tota la Corporació al treball i les habilitats que han demostrat aquests dies els nostres tècnics informàtics, evitant que es ressenta, en la mesura que siga possible, la gestió municipal i minimitzant les traves ocasionades pel Covid-19”.